text: Una experiència de formació inclusiva al districte de Sant Martí : Servei de Premsa
  Una experiència de formació inclusiva al districte de Sant Martí
  El districte de Sant Martí ha acollit l'acte de lliurament de diplomes del curs d'Auxiliar en Manteniment i Reparació de Bicicletes com a cloenda de la formació ocupacional continua que han rebut joves del districte en risc d'exclusió social i laboral. Els diplomes els han rebut els alumnes i les empreses col·laboradores del projecte.
  En la línia estratègica de potenciar polítiques ocupacionals i col·laborar en l'orientació de la recerca de feina per a joves, el districte de Sant Martí va impulsar un projecte d'Orientació, Formació i Inserció dirigit a joves de 18 a 35 anys en risc d'exclusió social i en el que participen entitats i empreses del districte tutelant o donant suport a projectes que generen els propis joves: el projecte EOO/CLERS (Espais Oberts d'Oportunitats i Empreses Locals Socialment Responsables).
  Eduard Freixedes, regidor de Sant Martí ha declarat: "Les polítiques actives d'ocupació és una prioritat del districte amb l'objectiu de superar les actuals condicions de desocupació dels nostres barris".
  En el marc del projecte EOO/CLERS s'ha realitzat un itinerari integral d'inserció i formació tècnic-professional d'Auxiliar de Mecànica de Bicicletes, amb la col·laboració de Biciclot, una de les entitats mentores del projecte EOO, i que treballa al districte de Sant Martí en projectes d' impuls per a l'ús de la bicicleta i en altres projectes de caràcter social i comunitari.
  El regidor Freixedes ha destacat: "Estem fent formació per als nostres joves i a més en un sector, el de la bicicleta, que estem segurs que trobaran feina. L'èxit d'aquest projecte és que algun de vosaltres ja té feina i estem segur que altres el seguiran".
  El programa de formació s'ha realitzant tenint en compte dues vessants: la primera, operacions de manteniment de bicicletes, complint les especificacions tècniques i sota la supervisió d'un tècnic de nivell superior; i la segona, per aprendre un ofici, el de mecànic de bicicletes perquè el sector en té necessitat.
  Els aspectes més destacables de la formació han estat:
  – Formació: 300 hores, teòriques i pràctiques i 5 meses de durada, d'octubre del 2013 al març del 2014. Fa pocs dies va finalitzar la fase de pràctiques en 12 empreses i comerços del sector de la bicicleta del districte.
  – Destinataris/es: joves de 18 a 35 anys, residents a Sant Martí i inscrits a les Oficines de Treball per a la recerca de feina.
  – Inscripció i selecció: gratuït i subvencionat pel districte de Sant Martí. La recerca dels candidats es va fer a través dels serveis socials, serveis d'atenció a immigrants i serveis d'informació i orientació juvenil i valorant molt especialment la motivació per treballar a curt termini en el sector de la bicicleta.
  – El curs l'han realitzat 16 persones de diverses nacionalitats que volen aprendre l'ofici. Ja s'ha produït alguna contractació abans de la finalització de les pràctiques i s'espera superar el 50% d'inserció abans de l'estiu 2014.
  – Al llarg de les 300 hores de formació s'ha inclòs una tutoria personalitzada que ha permès aconseguir un alt grau de satisfacció en els alumnes per l'aprenentatge assolit i en les empreses participants a les pràctiques per l'actitud dels joves.
  – Una part dels alumnes han participat en el Projecte de Bicis Comunitàries del Clot i 5 alumnes fan un projecte d'empresa cooperativa para donar servei als veïnes i veïns del barri.
  Col·laboració público-privada per fomentar l'ocupació de joves
  El regidor Freixedes ha remarcat que "la col·laboració público-privada en experiències com aquesta són la clau de l'èxit per a poder combatre la crisi i la desocupació al districte".
  El districte de Sant Martí fa una aposta d'impulsar les iniciatives i experiències de responsabilitat social del territori des d'una perspectiva empresarial, ocupacional i de sostenibilitat territorial per donar suport a projectes d´emprenedoria social i cooperativa.
  Espais Oberts d'Oportunitats per a Joves – Cercle d'Empreses Socialment Responsables (EOO-CLERS) és una eina al servei d´iniciatives i projectes d'emprenedoria social del districte de Sant Martí que implementen accions de millora i valoren la incorporació de la responsabilitat social, la gestió de la diversitat, o que tenen un clar contingut i impacte social.